राजस्थान में दो सड़क हादसों में 12 की मौत  
राजस्थान में शनिवार को दो अलग-अलग सड़क हादसों में 4 महिलाओं समेत 12 लोगों की मौत हो गई और 18 अन्य घायल हो गए।
राजस्थान में शनिवार को दो अलग-अलग सड़क हादसों में 4 महिलाओं समेत 12 लोगों की मौत हो गई और 18 अन्य घायल हो गए। पुलिस सूत्रों ने बताया कि सिरोही जिले के सदर थाना इलाके में जीप और ट्रक में आमने सामने हुई भिड़ंत में 4 महिलाओं समेत 9 लोगों की मौत हो गई और छह अन्य घायल हो गए। घायलों को निकटवर्ती सरकारी अस्पताल में भर्ती कराया गया है, जहां दो की हालत नाजुक बताई जाती है। सूत्रों के अनुसार जीप स्वरूपगंज की ओर जा रही थी।  एक अन्य सड़क हादसे में टोंक जिले के घाल थाना क्षेत्र में जूनिया मोड़ के निकट कोटा से जयपुर की ओर आ रही निजी बस और सामने से आ रहे ट्रक में भिंड़त होने से तीन लोगों की मौत हो गई और 12 अन्य घायल हो गए। मृतकों में ट्रक चालक और दो बस यात्री शामिल हैं। गंभीर रूप से घायल तीन लोगों को जयपुर भेजा गया है, जबकि शेष को टोंक के सरकारी अस्पताल में भर्ती कराया गया है।